Sport | Bekkertjie se Kaskenades
Natalie is nou SA se enigste hoop
Posted on Augustus 18, 2008 by mlbekker
Beijing. – Natalie du Toit is nou Suid-Afrika se enigste oorblywende hoop om 'n goue medalje hier in die swemnommers op die Olimpiese Spele te verower.
Dit volg nadat die 4 x 100 meter-wisselslagaflosspan vir mans ook nie 'n medalje kon verower nie.
Gerhard Zandberg (rugslag), Cameron van der Burgh (borsslag), Lyndon Ferns (vlinderslag) en Darian Townsend (vryslag) het 'n Afrika-rekord met 'n tyd van 3 minute en 33.70 sekondes opgestel, maar dit was net goed genoeg vir 'n sewende plek.
Die Amerikaanse span, bestaande uit Aaron Piersol, Brendan Hansen, Michael Phelps en Jason Lezak het goud in 'n wêreldrekordtyd van 3:29.34 verower.
In dié proses het die 23-jarige Phelps die suksesvolste swemmer nóg op 'n Spele geword toe toe hy sy agtste goue medalje verower het. Australië het 'n silwer- en Japan 'n bronsmedalje verower.
Met dié sege het Phelps sy landgenoot Mark Spitz se sewe goue medaljes in 1972 in München oortref. Phelps, wat aan sy derde Spele deelneem, het sy aantal Olimpiese medaljes, wat die ses van Athene insluit, tot 14 opgeskuif.
Suid-Afrika se groot hoop in die swembad, Roland Schoeman, het eergister 'n Afrika-rekord van 21.67 sekondes in die eindstryd van die 50 vryslag opgestel. Schoeman, wat drie medaljes op die vorige Spele in Athene verower het, se tyd was nie goed genoeg vir 'n medalje nie. Hy moes met die sewende plek tevrede wees.
Dit is eintlik ironies dat Suid-Afrika se laaste kans om 'n medalje in swem te verower, nou op die skouers van 'n gestremde swemmer, Du Toit, rus.
Dié 24-jarige swemmer gaan oormôre aan die oopwaterswem oor tien kilometer deelneem. Du Toit het op 16-jarige ouderdom haar linkerbeen in 'n bromponie-ongeluk verloor.
In oormôre se nommer sal sy met 25 van die wêreld se beste te langafstand-swemmers meeding.
Oor haar kanse, sê Du Toit: "My doelwit is om tussen die eerste tien deelnemers te eindig. In Sevilla het ek die derde plek met 'n paar honderdstes van 'n sekonde misgeloop,"
Filed under: Sport | Tagged: beijing 2008, marathon swem, natalie du toit, SA Olimpiese Swemmers |	1 Comment »